તમારા મોબાઇલ પર વારંવાર મેસેજ આવતા હશે – આધાર કાર્ડ જોડો. મોબાઇલ સાથે જોડો, પાન કાર્ડ સાથે જોડો, બેન્ક ખાતા સાથે જોડો, રેશન કાર્ડ સાથે જોડો, ડીપી એકાઉન્ટ સાથે જોડો, અહીં જોડો, ત્યાં જોડો. લોકો કંટાળવા લાગ્યા હતા કે ક્યાં ક્યાં જોડવા. વળી પાછું ચૂંટણી કાર્ડ તો અલગથી કઢાવવાનું. રેશન કાર્ડ અલગથી કઢાવવાનું. પાન કાર્ડ અલગથી કઢાવવાનું. સરકાર મોટી ખરીદી કરો તો પણ પાન કાર્ડ માગે છે. સરકારનો ઇરાદો સારો છે કે ધનવાન લોકો જે ટેક્સ નથી ભરતા તેની માહિતી મળે. ઇરાદો સારો છે, પણ તેમાં સામાન્ય લોકો હેરાન થાય છે. બીજું પ્રાઇવસીનું શું તે મુદ્દો બહુ ચગ્યો છે. આ પ્રાઇવસી એટલે શું તે ભારતીય આમ આદમીને સમજાવવું મુશ્કેલ છે. આમ આમદી સમજદાર નથી એવું નથી. અમારી સમજ છે કે સામાન્ય માણસ વધારે કોમન સેન્સ ધરાવતો હોય છે, પણ પ્રાઇવસીનો કન્સેપ્ટ ભારતમાં નથી. પડોશીને ત્યાં શું રસોઇ બનવાની છે તે જાણવું સહજ ગણાતું હોય ત્યાં મારું પૂરું નામ શું છે અને એડ્રેસ શું છે અને બીજો અને ત્રીજો મોબાઇલ છે તેનો નંબર શું છે તે ખાનગી રાખવાની વાત ગળે ઉતરતી નથી.